Úradný vestník 140 E , 09/06/2005 S. 0157 - 0159



P6_TA(2004)0013 Situácia v Iraku Uznesenie Európskeho parlamentu o situácii v Iraku Európsky parlament, - so zreteľom na svoje predchádzajúce uznesenia zo 16. mája 2002 o situácii v Iraku jedenásť rokov po skončení vojny v Perzskom zálive [1] a z 30. januára 2003 o situácii v Iraku [2], svoje odporúčanie z 24. septembra 2003 o situácii v Iraku [3] a rozhodnutie Európskeho parlamentu a Rady 2004/155/ES z 18. decembra 2003 o využití nástroja pružnosti v prospech obnovy a rekonštrukcie Iraku, podľa bodu 24 Medziinštitucionálnej dohody zo 6. mája 1999 [4], - so zreteľom na rezolúcie Bezpečnostnej rady OSN 1483 [5], 1500 [6], 1502 [7], 1511 [8] a 1546 [9], - so zreteľom na článok 103 ods. 2 rokovacieho poriadku, A. berúc do úvahy jednomyseľné prijatie rezolúcie Bezpečnostnej rady OSN 1546, potvrdzujúcej nezávislé postavenie dočasnej irackej vlády z 30. júna 2004, podporujúcej vykonávanie tejto rezolúcie; B. keďže na svojej schôdzi v dňoch 17. a 18. júna 2004 Európska rada opätovne potvrdila svoj záväzok vybudovať bezpečný, stabilný, jednotný, prosperujúci a demokratický Irak a vzala na vedomie záver Rady pre všeobecné záležitosti z 13. septembra 2004; C. privítajúc oznámenie Komisie (KOM(2004)0417) týkajúce sa Európskej únie a Iraku a rámca navrhovanej účasti; D. keďže politická a bezpečnostná situácia v Iraku je naďalej nestabilná, pričom je príčinou početných úmrtí a zranení Európanov, irackého ľudu a medzinárodného vojenského personálu; 1. dôrazne odsudzuje akékoľvek nakontrolovateľné násilie, najmä teroristické útoky voči civilnému obyvateľstvu, náboženským menšinám, policajným silám a vojakom medzinárodných síl, unášanie rukojemníkov, vrátane novinárov a personálu mimovládnych organizácií, ako aj kruté vraždenie, ktoré bolo spáchané a doteraz nebolo potrestané; potvrdzuje, že je nevyhnutné vyvinúť všetko úsilie na zastavenie takýchto pokusov násilne oslabiť odhodlanosť irackej vlády a medzinárodného spoločenstva pokračovať v demokratickom procese; 2. osobitne dôrazne odsudzuje únos francúzskych novinárov Christiana Chesnota a Georga Malbrunota, talianskych humanitárnych pracovníkov Simona Toretta a Simona Pariho, ako aj britského občana a žiada ich okamžité bezpodmienečné prepustenie, a tiež prepustenie všetkých ostatných rukojemníkov, bez ohľadu na ich pôvod; víta viaceré prejavy solidarity irackých občanov a islamského sveta s rukojemníkmi; vyzýva iracké úrady a všetky príslušné úrady, aby podnikli všetko úsilie na zabezpečenie prepustenia rukojemníkov a nekládli prekážky týmto snahám; žiada, aby bolo vykonané všetko potrebné na repatriáciu telesných pozostatkov talianskeho novinára Enza Baldoniho; 3. vyzýva predsedu Rady, Vysokého predstaviteľa pre spoločnú zahraničnú a bezpečnostnú politiku a Komisiu, aby podporovali iniciatívy, ktoré na tento účel podniknú členské štáty; 4. vyzýva nové iracké vládne orgány a náboženské spoločenstvá v krajine, osobitne všetky náboženské úrady, aby výrazne, jasne a jednoznačne odsúdili každú formu terorizmu; 5. opätovne potvrdzuje odhodlanie Európskej únie zúčastniť sa na pretváraní Iraku a jeho ďalšom začleňovaní do medzinárodného spoločenstva ako suverénnej, nezávislej a demokratickej partnerskej krajiny; výrazne podporuje strednodobú stratégiu, ktorú vypracovala Európska komisia v súlade s týmito zásadami; 6. požaduje, aby voľby do dočasného národného zhromaždenia, ktoré sa majú uskutočniť do januára 2005, a ktoré sú považované za rozhodujúci krok smerom k vytvoreniu demokratického Iraku, boli slobodné a spravodlivé, s rovnocennou účasťou žien; 7. podporuje návrh Komisie vyčleniť ďalších 200 miliónov eur ako príspevok EÚ na rekonštrukciu Iraku v roku 2005 a nalieha na Radu, aby použila nástroj pružnosti s cieľom uskutočniť tento záväzok bez toho, aby sa znížili výdavky v ostatných oblastiach vonkajšej aktivity EÚ; trvá na tom, aby bol proces rekonštrukcie transparentný vo všetkých smeroch, osobitne v politickom, hospodárskom a finančnom; 8. odporúča, aby jeho Výbor pre zahraničné veci pripravil súhrnnú správu o situácii v Iraku, berúc pri tom do úvahy dôsledky vojny a všetky problémy súvisiace s obnovou, rekonštrukciou a stabilizáciou tejto krajiny; 9. poveruje svojho predsedu, aby postúpil toto uznesenie Rade, Vysokému predstaviteľovi pre zahraničnú a bezpečnostnú politiku, Komisii, parlamentom členských štátov, dočasnej irackej vláde, generálnemu tajomníkovi OSN a Bezpečnostnej rade OSN. [1] Ú. v. EÚ C 180 E, 31.7.2003, s. 499. [2] Ú. v. EÚ C 39 E, 13.2.2004, s. 67. [3] Ú. v. EÚ C 77 E, 26.3.2004, s. 226. [4] Ú. v. EÚ L 54, 23.2.2004, s. 1. [5] Rozolúcia Bezpečnostnej rady OSN 1483 z 22. mája 2003 týkajúca sa správy v Iraku po vojne a právomoci osobitného zástupcu OSN. [6] Rezolúcia Bezpečnostnej rady OSN 1500 zo 14. augusta 2003 týkajúca sa vytvorenia zastupujúcej irackej vládnej rady a vytvorenia humanitárnej misie OSN. [7] Rezolúcia Bezpečnostnej rady OSN 1502 z 26. augusta 2003 vyzývajúca na ochranu personálu OSN a humanitárnych pracovníkov. [8] Rezolúcia Bezpečnostnej rady OSN 1511 z 16. októbra 2003. [9] Rezolúcia Bezpečnostnej rady OSN 1546 z 8. júna 2004. --------------------------------------------------